Vrou erg aangerand in aanval op hoewe(Argieffoto: Lorraine Claasen) Die polisie volg alle moontlike leidrade op nadat ŉ 50-jarige ouma van Rustenburg op haar en haar man se kleinhoewe buite die dorp oorval, aangerand en beroof is. Die vrou het Donderdag omstreeks 13:00 in die kantoor van hul onderneming, wat van die huis op die kleinhoewe bedryf word, gewerk, toe sy voetstappe hoor, het kapt. Elsabé Augoustides, polisiewoordvoerder in Noordwes, gesê. Een van die werkers is oënskynlik met ŉ wapen gedreig en in die kantoor ingebring. ŉ Huiswerker is ook vasgebind. Die vrou het by die rowers gepleit om te vat wat hulle wou, maar om hulle nie te beseer nie, het Augoustides gesê. Die aanvallers het die kluis se sleutel in die hande gekry en kontant, ŉ vuurwapen en juwele gebuit. Die vrou is met kabelbinders vasgebind en deur die huis gesleep. Sy is ernstig aangerand en is onder meer met ŉ skerp voorwerp in die rug gesteek terwyl die huis geplunder is. Haar oë was toegeswel en sy moes ná die voorval steke op haar voor- en agterkop kry, het Augoustides gesê. Die rowers het later met hul buit en ŉ motorfiets wat aan die vrou se man behoort, gevlug. ŉ Wegkommotor het vermoedelik digby die huis gewag. Die tuinwerker was ná die aanval skoonveld. Hy is steeds soek. Die huiswerker was ongedeerd. Augoustides het gesê die vrou het toe sy die motorfiets hoor wegry, by ŉ venster uitgeloer en hulp ontbied. Sy is na ŉ hospitaal in Rustenburg geneem, waar sy behandeling ontvang het en ŉ tyd lank vir waarneming opgeneem is. “Hulle was baie rof met haar. Sy is ook geweldig getraumatiseer, maar is baie sterk,” het Augoustides gesê. Die polisie vermoed tussen drie en vyf aanvallers was by die rooftog betrokke. Hulle is steeds op vrye voet.